Den 16. august 2016 skrev den østrigske forbundsminister for indre anliggender til Kommissionen og oplyste, at grænsekontrollen ved de pågældende afsnit af landegrænsen blev gennemført i overensstemmelse med Rådets henstilling. Den 9. september 2016 bekræftede Østrig, at al kontrol foretages på det krævede niveau, og at kontrollen er begrænset med hensyn til område, hyppighed, tid og sted, og at den er afstemt efter trusselsniveauet. Østrig bekræftede desuden, at begrænsningen af den frie bevægelighed for personer og varer derfor i vid udstrækning kan undgås.

Nærværende rapport indeholder resultaterne af Kommissionens tilsyn med, hvordan den nuværende midlertidige kontrol ved de indre grænser udføres, jf. Rådets henstilling. I rapporten fokuseres der på, om den kontrol ved de indre grænser, der er genindført i de ovenfor nævnte Schengenmedlemsstater, som anbefalet er begrænset til det strengt nødvendige, om den er proportionel i forhold til den alvorlige trussel mod den offentlige orden og den interne sikkerhed, som afstedkommes af irregulære migranters sekundære bevægelser efter, at de er kommet ind i Grækenland, og eventuelt rejser videre til andre Schengenmedlemsstater. Det analyseres desuden, om forholdene har ændret sig, så der er behov for en tilpasning af Rådets henstilling.

I henstillingen bemærkes det, at Kommissionen vil føre tilsyn med, hvordan henstillingen anvendes, og indsende en redegørelse til Europa-Parlamentet og Rådet fire måneder efter datoen for henstillingens vedtagelse.

Grænsekontrollen, som er genindført i henhold til henstillingen, skal være målrettet og begrænset i omfang, hyppighed og tid, så den svarer til, hvad der som minimum er nødvendigt for at kunne afværge den alvorlige trussel og opretholde den offentlige orden og den indre sikkerhed.

Denne henstilling er rettet til de fem Schengenmedlemsstater (Østrig, Tyskland, Danmark, Sverige og Norge), der er mest berørt af strømmen af irregulære migranter fra Grækenland i forbindelse med den hidtil usete migrations- og flygtningekrise, som startede i 2015. Den gjorde det muligt for disse fem medlemsstater at opretholde passende midlertidig grænsekontrol på særlige dele af deres indre grænser i en periode på højst seks måneder fra datoen for henstillingens vedtagelse.

Den 12. maj 2016 vedtog Rådet på grundlag et forslag fra Kommissionen en gennemførelsesafgørelse om en henstilling om midlertidig grænsekontrol ved de indre grænser under ekstraordinære omstændigheder, der bringer Schengenområdets overordnede funktion i fare. Det er første gang, at den særlige beskyttelsesprocedure i artikel 29 i forordning (EU) nr. 2016/399 om en EU-kodeks for personers grænsepassage (Schengengrænsekodeks) er blevet anvendt.

Tyskland meddelte den 13. maj 2016 Kommissionen, at det ville gennemføre Rådets henstilling og foretage kontrol ved de relevante afsnit af dets indre landegrænser indtil den 12. november 2016.

Tyskland fremlagde ikke den første rapport om gennemførelsen af henstillingen på forfaldsdagen den 12. juli 2016, og Kommissionen sendte derfor en rykker til Tyskland den 12. august 2016.

Den 23. august 2016 modtog Kommissionen en første skrivelse fra de tyske myndigheder, hvori de gjorde opmærksom på et større antal tilfælde af smugling som følge af den ændrede og udvidede grænseforvaltning langs ruten på Vestbalkan. Tyskland henviste bl.a. til det store antal tredjelandsstatsborgere på ca. 115 000, som var blevet sporet ved den tysk-østrigske grænse i perioden mellem januar og juli 2016, og som ikke opfyldte de betingelser for indrejse, som er angivet i artikel 6 i Schengengrænsekodeksen.

De tyske myndigheder redegjorde for det indførte kontrolsystem, som er kendetegnet ved et skift i fast og mobil kontrol. De oplyste, at samarbejdet mellem det nationale politi, politiet fra andre Schengenmedlemsstater og grænsemyndighederne forløber godt, hvorved det sikres, at påvirkningen af trafikken på tværs af grænsen begrænses til et absolut minimum, og færdselssikkerheden opretholdes under kontrollen. Endelig bekræftede de tyske myndigheder, at omfanget og intensiteten af kontrollen regelmæssigt undersøges, så den begrænses til det krævede niveau.

Den 12. september 2016 sendte Kommissionen en anmodning om yderligere oplysninger om den gennemførte kontrol og resultaterne heraf, og Tyskland svarede den 14. september 2016. Tyskland har oplyst, hvor mange indrejseforbud der i alt er udstedt som følge af kontrollen i perioden fra den 12. maj til den 31. juli 2016 (3077), og hvor mange asylansøgninger der i alt er modtaget i perioden fra den 12. maj til den 31. august 2016 (66 919).

Danmark

Danmark meddelte den 1. juni 2016, at det havde til hensigt at gennemføre Rådets henstilling af 12. maj og foretage kontrol ved de indre grænser i alle danske havne med færgeforbindelse til Tyskland og ved den dansk-tyske landegrænse indtil den 12. november 2016.

Danmark fremlagde ikke den første rapport om gennemførelsen af henstillingen på forfaldsdagen den 12. juli 2016, og Kommissionen sendte derfor en rykker til Danmark den 12. august 2016. Den 7. september 2016 meddelte den danske regering Kommissionen, at den nuværende grænsekontrol ved grænsen til Tyskland blev vurderet at være proportionel med kravene til omfang, hyppighed, sted og tid, og at den var begrænset til det absolut nødvendige set i lyset af den alvorlige trussel og behovet for at opretholde den offentlige orden og den indre sikkerhed i Danmark. Den oplyste desuden, at den ikke på nuværende tidspunkt så noget belæg for at udfase eller nedjustere den eksisterende grænsekontrol ved grænsen til Tyskland.

Kommissionen tog følgelig den 12. september 2016 kontakt til de danske myndigheder for at anmode dem om at fremlægge yderligere oplysninger om den gennemførte kontrol og resultatet heraf, hvilket Danmark gjorde den 14. september 2016. For perioden fra den 12. maj til den 11. september oplyste Danmark, at der i alt var blevet kontrolleret 1 074 406 personer, at der i alt var udstedt 1 088 indrejseforbud som følge af kontrollen, og at der i alt var modtaget 1 489 asylansøgninger, hvoraf de 747 ansøgninger var fremsat ved de indre grænser, hvor der foretages kontrol.

Sverige

Sverige meddelte den 2. juni 2016, at landet vil gennemføre Rådets henstilling af 12. maj og foretage kontrol ved de indre grænser ved relevante afsnit af grænsen med virkning fra den 8. juni 2016, dvs. ved Øresundsbroen og i Trelleborg, Malmø og Helsingborg havn i politiregion syd og i Göteborg havn i politiregion vest.

Sverige sendte Kommissionen en første rapport om gennemførelsen af Rådets henstilling den 11. august 2016. I rapporten bekræftede Sverige, at der i henhold til henstillingen kun foretages grænsekontrol, som er strengt nødvendig, og at kontrollen er proportionel med den pågældende alvorlige trussel og de særlige kendetegn for de enkelte grænseafsnit. Sverige oplyste, at den gennemførte personkontrol varierer fra mellem 10-95 % af alle personer, der passerer et særligt overgangssted ved den indre grænse. Sverige oplyste desuden, at der også er forskel på kontrolhyppighed og -intensitet afhængig af stedet. Ved Øresundsbroen foretages der f.eks. kontrol på alle tidspunkter, eftersom broen er åben for trafik døgnet rundt; i havnene foregår kontrollen ved de enkelte fartøjers ankomst med støtte fra efterretningsvæsenet. Endelig bekræftede Sverige, at landet regelmæssigt vurderer behov, hyppighed, sted og tid for kontrollen, jf. Rådets henstilling.

Den 24. august 2016 anmodede Kommissionen de svenske myndigheder om yderligere oplysninger og statistisk materiale om den gennemførte kontrol og resultaterne heraf; Sverige svarede på denne anmodning den 1. og 13. september 2016. For perioden fra den 8. juni til udgangen af august 2016 oplyste Sverige, at der anslået var blevet kontrolleret i alt 3 000 000 personer, at der i alt var udstedt 640 indrejseforbud som følge af kontrollen, og at der i alt var modtaget 6 097 asylansøgninger, hvoraf de 166 ansøgninger var fremsat ved de indre grænser, hvor der foretages kontrol.

Norge

Norge meddelte den 10. juni 2016, at landet ville gennemføre Rådets henstilling af 12. maj og foretage kontrol ved de relevante afsnit af dets indre landegrænser indtil den 12. november 2016.

Norge fremlagde ikke den første rapport om gennemførelsen af henstillingen på forfaldsdagen den 12. juli 2016, og Kommissionen sendte derfor en rykker til Norge den 12. august 2016.

Den 8. september 2016 sendte de norske myndigheder en rapport til Kommissionen. Norge oplyste, at den målrettede grænsekontrol kun foretages i det omfang, det er strengt nødvendigt for at imødegå den alvorlige trussel og opretholde den offentlige orden og den indre sikkerhed. Den foretages personkontrol i Oslo, i politikredsene Øst, Sydøst og Vest, hvor der er færgeanlæg med forbindelse til Sverige, Danmark og Tyskland. Ifølge en indsatsordre fra den nationale politimyndighed er der politi til stede ved alle færgeankomster, og der foretages grænsekontrol tilpasset de særlige forhold, der gør sig gældende for de enkelte færgeforbindelser, på baggrund af efterretningsoplysninger. Norge foretager løbende en vurdering behov, hyppighed, sted og tid for kontrollen.

Den 12. september 2016 anmodede Kommissionen de norske myndigheder om yderligere oplysninger og statistisk materiale om den gennemførte kontrol og resultaterne heraf; Norge svarede på denne anmodning den 13. september 2016. For perioden fra den 12. maj til den 11. september 2016 oplyste Norge, at der i alt var udstedt 14 indrejseforbud som følge af kontrollen, og at der i alt var modtaget 1 088 asylansøgninger, hvoraf de 2 ansøgninger var fremsat ved de indre grænser, hvor der foretages kontrol.

3. RESULTATER